CELEX: 32015R1727
Language: hr
Date: 2015-09-28 00:00:00
Title: Provedbena uredba Komisije (EU) 2015/1727 оd 28. rujna 2015. o odobrenju 5-kloro-2-(4-klorofenoksi)fenola kao postojeće aktivne tvari za uporabu u biocidnim proizvodima za vrste proizvoda 1, 2 i 4 (Tekst značajan za EGP)

29.9.2015   
            
            
               HR
            
            
               Službeni list Europske unije
            
            
               L 252/17
            
         PROVEDBENA UREDBA KOMISIJE (EU) 2015/1727
   оd 28. rujna 2015.
   o odobrenju 5-kloro-2-(4-klorofenoksi)fenola kao postojeće aktivne tvari za uporabu u biocidnim proizvodima za vrste proizvoda 1, 2 i 4
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 89. stavak 1. treći podstavak,
   budući da:
   
               (1)
            
            
               Delegiranom uredbom Komisije (EU) br. 1062/2014 (2) utvrđuje se popis postojećih aktivnih tvari koje treba ocijeniti radi njihova mogućeg odobrenja za uporabu u biocidnim proizvodima. Na tom popisu nalazi se i 5-kloro-2-(4-klorofenoksi)fenol.
            
         
               (2)
            
            
               5-kloro-2-(4-klorofenoksi)fenol ocijenjen je u skladu s člankom 16. stavkom 2. Direktive 98/8/EZ Europskog parlamenta i Vijeća (3) za uporabu u vrsti proizvoda 1 (biocidni proizvodi za osobnu higijenu ljudi), vrsti proizvoda 2 (dezinfekcijska sredstva i drugi biocidni proizvodi za uporabu u domaćinstvu i na površinama namijenjenima javnom zdravstvu) i vrsti proizvoda 4 (dezinfekcijska sredstva u području hrane i hrane za životinje), kako je utvrđeno u Prilogu V. toj Direktivi, što odgovara vrstama proizvoda 1, 2 i 4, kako je utvrđeno u Prilogu V. Uredbi (EU) br. 528/2012.
            
         
               (3)
            
            
               Austrija je određena kao nadležno ocjenjivačko tijelo te je 13. veljače 2013. u skladu s člankom 14. stavcima 4. i 6. Uredbe Komisije (EZ) br. 1451/2007 (4) Komisiji podnijela izvješća o ocjeni, zajedno sa svojim preporukama.
            
         
               (4)
            
            
               U skladu s člankom 7. stavkom 1. točkom (b) Delegirane uredbe (EU) br. 1062/2014 Odbor za biocidne proizvode 4. prosinca 2014. sastavio je mišljenja Europske agencije za kemikalije, uzimajući u obzir zaključke nadležnog ocjenjivačkog tijela.
            
         
               (5)
            
            
               U skladu s tim mišljenjima može se očekivati da će biocidni proizvodi koji se upotrebljavaju u vrstama proizvoda 1, 2 i 4 te sadržavaju 5-kloro-2-(4-klorofenoksi)fenol ispuniti zahtjeve utvrđene u članku 5. Direktive 98/8/EZ, uz uvjet da se zadovolje određeni uvjeti koji se odnose na njegovu uporabu.
            
         
               (6)
            
            
               Stoga je primjereno odobriti 5-kloro-2-(4-klorofenoksi)fenol za uporabu u biocidnim proizvodima za vrste proizvoda 1, 2 i 4 podložno sukladnosti s određenim specifikacijama i uvjetima.
            
         
               (7)
            
            
               U mišljenjima je zaključeno da 5-kloro-2-(4-klorofenoksi)fenol ispunjava kriterije za utvrđivanje vrlo bioakumulativnih (vB) i otrovnih (T) tvari u skladu s Prilogom XIII. Uredbi (EZ) br. 1907/2006 Europskog parlamenta i Vijeća (5).
            
         
               (8)
            
            
               Budući da bi, u skladu s člankom 90. stavkom 2. Uredbe (EU) br. 528/2012, tvari čije su ocjenjivanje države članice dovršile do 1. rujna 2013. trebalo odobriti u skladu s Direktivom 98/8/EZ, odobrenje bi trebalo vrijediti 10 godina u skladu s praksom utvrđenom Direktivom 98/8/EZ.
            
         
               (9)
            
            
               No za potrebe članka 23. Uredbe (EU) br. 528/2012 5-kloro-2-(4-klorofenoksi)fenol ispunjava uvjete iz članka 10. stavka 1. točke (d) te Uredbe i zbog toga bi ga trebalo smatrati potencijalnom tvari za zamjenu.
            
         
               (10)
            
            
               Za uporabu u vrsti proizvoda 4 ocjenjivanje se nije odnosilo na ugradnju biocidnih proizvoda koji sadržavaju 5-kloro-2-(4-klorofenoksi)fenol u materijale i predmete koji, izravno ili neizravno, dolaze u dodir s hranom u smislu Uredbe (EZ) br. 1935/2004 Europskog parlamenta i Vijeća (6). Možda će se za takve materijale trebati odrediti posebna ograničenja migracije u hranu, kako je navedeno u članku 5. stavku 1. točki (e) Uredbe (EZ) br. 1935/2004. Stoga ovim odobrenjem nije obuhvaćena takva uporaba osim ako je Komisija odredila ograničenja ili je prema toj Uredbi određeno da takva ograničenja nisu potrebna.
            
         
               (11)
            
            
               Budući da 5-kloro-2-(4-klorofenoksi)fenol ispunjava kriterije za utvrđivanje vrlo bioakumulativnih (vB) tvari, proizvode koji su tretirani 5-kloro-2-(4-klorofenoksi)fenolom ili koji ga sadržavaju trebalo bi pri njihovu stavljanju na tržište propisno označiti.
            
         
               (12)
            
            
               Prije odobrenja aktivne tvari potrebno je zainteresiranim stranama omogućiti primjereno razdoblje za poduzimanje pripremnih mjera potrebnih za ispunjenje novih zahtjeva.
            
         
               (13)
            
            
               Mjere predviđene ovom Uredbom u skladu su s mišljenjem Stalnog odbora za biocidne proizvode,
            
         DONIJELA JE OVU UREDBU:
   Članak 1.
   5-kloro-2-(4-klorofenoksi)fenol odobrava se kao aktivna tvar za uporabu u biocidnim proizvodima za vrste proizvoda 1, 2 i 4, podložno specifikacijama i uvjetima iz Priloga.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 28. rujna 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 167, 27.6.2012., str. 1.
   
   
      (2)  Delegirana uredba Komisije (EU) br. 1062/2014 od 4. kolovoza 2014. o programu rada za sustavni pregled svih postojećih aktivnih tvari sadržanih u biocidnim proizvodima iz Uredbe (EU) br. 528/2012 Europskog parlamenta i Vijeća (SL L 294, 10.10.2014., str. 1.).
   
      (3)  Direktiva 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (SL L 123, 24.4.1998., str. 1.).
   
      (4)  Uredba Komisije (EZ) br. 1451/2007 od 4. prosinca 2007. o drugoj fazi desetogodišnjeg radnog programa iz članka 16. stavka 2. Direktive 98/8/EZ Europskog parlamenta i Vijeća o stavljanju biocidnih pripravaka na tržište (SL L 325, 11.12.2007., str. 3.).
   
      (5)  Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).
   
      (6)  Uredba (EZ) br. 1935/2004 Europskog parlamenta i Vijeća od 27. listopada 2004. o materijalima i predmetima koji dolaze u dodir s hranom i stavljanju izvan snage direktiva 80/590/EEZ i 89/109/EEZ (SL L 338, 13.11.2004., str. 4.).
   
      PRILOG
      
                  Uobičajeni naziv
               
               
                  Kemijski naziv prema IUPAC-u
                  Identifikacijski brojevi
               
               
                  Minimalni stupanj čistoće aktivne tvari (1)
                  
               
               
                  Datum odobrenja
               
               
                  Datum isteka odobrenja
               
               
                  Vrsta proizvoda
               
               
                  Posebni uvjeti
               
            
                  5-kloro-2-(4-klorofenoksi)fenol (DCPP)
               
               
                  Kemijski naziv prema IUPAC-u:
                  5-kloro-2-(4-klorofenoksi)fenol
                  EZ br.: 429-290-0
                  CAS br.: 3380-30-1
               
               
                  995 g/kg
               
               
                  1. prosinca 2016.
               
               
                  30. studenoga 2026.
               
               
                  1
               
               
                  5-kloro-2-(4-klorofenoksi)fenol smatra se potencijalnom tvari za zamjenu u skladu s člankom 10. stavkom 1. točkom (d) Uredbe (EU) br. 528/2012.
                  Pri ocjeni proizvoda posebna se pozornost treba posvetiti izloženosti, rizicima i učinkovitosti povezanima sa svakom uporabom na koju se odnosi zahtjev za odobrenje, a koja nije proučena u okviru procjene rizika za aktivnu tvar na razini Unije.
                  Stavljanje na tržište tretiranih proizvoda podliježe sljedećem uvjetu:
                  Osoba nadležna za stavljanje na tržište proizvoda koji je tretiran 5-kloro-2-(4-klorofenoksi)fenolom ili koji ga sadržava dužna je osigurati da su na deklaraciji tog tretiranog proizvoda navedene informacije navedene u članku 58. stavku 3. drugom podstavku Uredbe (EU) br. 528/2012.
               
            
                  2
               
               
                  5-kloro-2-(4-klorofenoksi)fenol smatra se potencijalnom tvari za zamjenu u skladu s člankom 10. stavkom 1. točkom (d) Uredbe (EU) br. 528/2012.
                  Pri ocjeni proizvoda posebna se pozornost treba posvetiti izloženosti, rizicima i učinkovitosti povezanima sa svakom uporabom na koju se odnosi zahtjev za odobrenje, a koja nije proučena u okviru procjene rizika za aktivnu tvar na razini Unije.
                  Odobrenja za biocidne proizvode podliježu sljedećem uvjetu:
                  Za profesionalne korisnike trebaju se utvrditi sigurni radni postupci i odgovarajuće organizacijske mjere. Ako se izloženost ne može na drugi način smanjiti na prihvatljivu razinu, proizvodi se moraju koristiti uz odgovarajuću osobnu zaštitnu opremu.
                  Stavljanje na tržište tretiranih proizvoda podliježe sljedećem uvjetu:
                  Osoba nadležna za stavljanje na tržište proizvoda koji je tretiran 5-kloro-2-(4-klorofenoksi)fenolom ili koji ga sadržava dužna je osigurati da su na deklaraciji tog tretiranog proizvoda navedene informacije navedene u članku 58. stavku 3. drugom podstavku Uredbe (EU) br. 528/2012.
               
            
                  4
               
               
                  5-kloro-2-(4-klorofenoksi)fenol smatra se potencijalnom tvari za zamjenu u skladu s člankom 10. stavkom 1. točkom (d) Uredbe (EU) br. 528/2012.
                  Pri ocjeni proizvoda posebna se pozornost treba posvetiti izloženosti, rizicima i učinkovitosti povezanima sa svakom uporabom na koju se odnosi zahtjev za odobrenje, a koja nije proučena u okviru procjene rizika za aktivnu tvar na razini Unije.
                  Odobrenja za biocidne proizvode podliježu sljedećim uvjetima:
                  
                              1.
                           
                           
                              za proizvode čiji se ostatci mogu nalaziti u hrani ili hrani za životinje treba provjeriti je li potrebno odrediti nove ili izmijeniti postojeće maksimalne razine ostataka (MRO) u skladu s Uredbom (EZ) br. 470/2009 Europskog parlamenta i Vijeća (2) ili Uredbom (EZ) br. 396/2005 Europskog parlamenta i Vijeća (3) i poduzeti sve odgovarajuće mjere za smanjenje rizika kako bi se osiguralo da se ne prekorače primjenjivi MRO-ovi;
                           
                        
                              2.
                           
                           
                              proizvodi se ne ugrađuju u materijale ili predmete koji dolaze u dodir s hranom u smislu članka 1. stavka 1. Uredbe (EZ) br. 1935/2004, osim ako je Komisija utvrdila posebna ograničenja migracije 5-kloro-2-(4-klorofenoksi)fenola u hranu ili je u skladu s tom Uredbom odlučeno da navedena ograničenja nisu potrebna.
                           
                        Stavljanje na tržište tretiranih proizvoda podliježe sljedećem uvjetu:
                  Osoba nadležna za stavljanje na tržište proizvoda koji je tretiran 5-kloro-2-(4-klorofenoksi)fenolom ili koji ga sadržava dužna je osigurati da su na deklaraciji tog tretiranog proizvoda navedene informacije navedene u članku 58. stavku 3. drugom podstavku Uredbe (EU) br. 528/2012.
               
            
         (1)  Čistoća navedena u ovom stupcu bila je najmanji stupanj čistoće aktivne tvari upotrijebljene pri ocjenjivanju provedenom u skladu s člankom 16. stavkom 2. Direktive 98/8/EZ. Aktivna tvar u proizvodu kakav se stavlja na tržište može biti jednake ili različite čistoće ako je dokazano da je tehnički ekvivalentna ocijenjenoj aktivnoj tvari.
      
         (2)  Uredba (EZ) br. 470/2009 Europskog parlamenta i Vijeća od 6. svibnja 2009. o propisivanju postupaka Zajednice za određivanje najvećih dopuštenih količina rezidua farmakološki djelatnih tvari u hrani životinjskog podrijetla, o stavljanju izvan snage Uredbe Vijeća (EEZ) br. 2377/90 i o izmjeni Direktive 2001/82/EZ Europskog parlamenta i Vijeća i Uredbe (EZ) br. 726/2004 Europskog parlamenta i Vijeća (SL L 152, 16.6.2009., str. 11.).
      
         (3)  Uredba (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (SL L 70, 16.3.2005., str. 1.).